Happy Birthday Shruti Haasan: ಪ್ಲಾಸ್ಟಿಕ್ ಸರ್ಜರಿ ವಿಷಯವಾಗಿ ಟ್ರೋಲ್ ಮಾಡಿದ್ದವರ ಬಾಯಿ ಮುಚ್ಚಿಸಿದ್ದ ಶ್ರುತಿ ಹಾಸನ್..! ಸಿನಿಮಾ ನಟಿಯರು ಎಂದರೆ ಸಾಕು ನೆನಪಾಗೋದು ಅವರ ಮುದ್ದಾದ ನಗು, ಆಕರ್ಷಿಸುವ ಸೌಂದರ್ಯ ಹಾಗೂ ಅಭಿನಯ ಕೌಶಲ. ನಟಿಯರು ಸಿನಿ ರಂಗದಲ್ಲಿ ಉಳಿದುಕೊಳ್ಳಬೇಕೆಂದರೆ, ಅವರಿಗೆ ನಟನೆಯ ಜೊತೆಗೆ ಗಮನ ಸೆಳೆಯುವ ಅಂದಚೆಂದ ಸಹ ಮುಖ್ಯ. ಇದರಿಂದಾಗಿಯೇ ಅವರು ತಾವು ಸುಂದರವಾಗಿ ಕಾಣಲು ಅಗತ್ಯವಿರುವುದನ್ನೆಲ್ಲ ಪ್ರಯತ್ನಿಸುತ್ತಿರುತ್ತಾರೆ. ಅದರಲ್ಲಿ ಪ್ಲಾಸ್ಟಿಕ್ ಸರ್ಜರಿ ಸಹ ಒಂದು. ಪ್ಲಾಸ್ಟಿಕ್ ಸರ್ಜರಿ ಎಂದ ಕೂಡಲೇ ನೆನಪಾಗೋದು ಟ್ರೋಲ್ ಆದ ನಟಿಮಣಿಯರು. ಇರುವ ಅಂದಕ್ಕೆ ಮತ್ತಷ್ಟು ಮೆರುಗು ಕೊಡಲೆಂದು ಸಾಕಷ್ಟು ಮಂದಿ ಮುಖದ ಮೇಲೆ ಕತ್ತರಿ ಪ್ರಯೋಗ ಮಾಡಿಸಿಕೊಳ್ಳುತ್ತಾರೆ. ಹೀಗೆ ಮಾಡಿಸಿಕೊಂಡ ನಟಿಯರನ್ನು ನೆಟ್ಟಿಗರು ಟ್ರೋಲ್ ಮಾಡುವುದು ಸಾಮಾನ್ಯವಾಗಿ ಹೋಗಿದೆ. ಈಗ ಇದೇ ವಿಷಯದಿಂದಾಗಿ ನಟಿ ಶ್ರುತಿ ಹಾಸನ್ ಸಹ ಕಳೆದ ಕೆಲ ದಿನಗಳ ಹಿಂದೆ ಟ್ರೋಲ್ಗೆ ಬಲಿಯಾಗಿದ್ದರು. ಆದರೆ, ಶ್ರುತಿ ಸರಿಯಾದ ಉತ್ತರ ನೀಡುವ ಮೂಲಕ ಪ್ಲಾಸ್ಟಿಕ್ ಸರ್ಜರಿ ವಿಷಯದಲ್ಲಿ ತಮ್ಮನ್ನು ಟ್ರೋಲ್ ಮಾಡಿದ್ದವರ ಬಾಯಿ ಮುಚ್ಚಿಸಿದ್ದರು. ಈ ಹಿಂದೆ ಕೆಜಿಎಫ್ ಸಿನಿಮಾ ಖ್ಯಾತಿಯ ನಟಿ ಮೌನಿ ರಾಯ್, ವಾಣಿ ಕಪೂರ್ ಸೇರಿದಂತೆ ಹಲವಾರು ಮಂದಿ ಪ್ಲಾಸ್ಟಿಕ್ ಸರ್ಜರಿ ವಿಷಯದಿಂದ ಸುದ್ದಿಯ ಜೊತೆಗೆ ಟ್ರೋಲಾಗಿದ್ದಾರೆ. ಅಂತೆಯೇ ಟ್ರೋಲಿಗರು ಶ್ರುತಿ ಹಾಸನ್ ಅವರ ಹಿಂದೆ ಸಹ ಬಿದ್ದಿದ್ದರು. ಇಂತಹ ಟ್ರೋಲಿಗರಿಗೆ ಮುಟ್ಟು ನೋಡಿಕೊಳ್ಳವಂತೆ ಉತ್ತರ ಕೊಟ್ಟಿದ್ದರು ಶ್ರುತಿ. ಪ್ಲಾಸ್ಟಿಕ್ ಸರ್ಜರಿ ಬಗ್ಗೆ ಶ್ರುತಿ ಹಾಸನ್ ಬರೆದಿದ್ದ ಪೋಸ್ಟ್ನ ವಿವರ ನನ್ನ ಹಳೆಯ ಪೋಸ್ಟ್ನ ನಂತರ ಇದನ್ನು ಹಂಚಿಕೊಳ್ಳಲು ನಿರ್ಧರಿಸಿದ್ದೇನೆ. ಬೇರೆಯವರ ಅಭಿಪ್ರಾಯ ಹಾಗೂ ಕಮೆಂಟ್ಗಳ ಮೇಲೆ ನನ್ನ ಜೀವನ ನಿರ್ಧಾರ ಆಗೋಲ್ಲ. ನಾನು ದಪ್ಪಗಿದ್ದೇನೆಸಣ್ಣಗಿದ್ದೇನೆ ಎಂದೆಲ್ಲ ಹೇಳುತ್ತಾ ಇರುತ್ತಾರೆ. ಈಗ ನಾನು ಹಂಚಿಕೊಂಡಿರುವ ಈ ಚಿತ್ರವನ್ನು ಕೇವಲ ಮೂರು ದಿನಗಳ ಅಂತರದಲ್ಲಿ ತೆಗೆದಯಲಾಗಿದೆ. ನನಗೆ ಹಾರ್ಮೋನ್ ಸಮಸ್ಯೆಯಿಂದಾಗಿ ಮಾನಸಿಕ ಹಾಗೂ ದೈಹಿಕ ಸವಾಲುಗಳು ಎದುರಾಗುತ್ತವೆ. ಹಾರ್ಮೋನ್ ಬ್ಯಾಲೆನ್ಸ್ ಮಾಡಲು ಬಹಳ ಸಮಯದಿಂದ ಪ್ರಯತ್ನಿಸುತ್ತಿದ್ದೇನೆ. ನೋವು ಅನುಭವಿಸುವುದು ಅಷ್ಟು ಸುಲಭವಲ್ಲ. ಅದರಲ್ಲೂ ದೈಹಿಕವಾಗಿ ಆಗುವ ಬದಲಾವಣೆಯನ್ನು ಅನುಭವಿಸುವುದು ತುಂಬಾ ಕಷ್ಟ. ಬೇರೆಯವರನ್ನು ಟೀಕಿಸುವುದು, ಅವರ ಮೇಲೆ ಬೆಟ್ಟು ಮಾಡುವ ಹಕ್ಕು ಯಾರಿಗೂ ಇಲ್ಲ. ನಾನು ಪ್ಲಾಸ್ಟಿಕ್ ಸರ್ಜರಿ ಮಾಡಿಸಿಕೊಂಡಿದ್ದೇನೆ. ಇದನ್ನು ಹೇಳಿಕೊಳ್ಳಲು ನನಗೆ ನಾಚಿಕೆಯಾಗಬೇಕಿಲ್ಲ. ಹಾಗಂತ ಪ್ಲಾಸ್ಟಿಕ್ ಸರ್ಜರಿಯನ್ನು ಬೆಂಬಲಿಸುತ್ತಲೂ ಇಲ್ಲ. ಹಾಗೆಂದು ವಿರೋಧಿಸುತ್ತಲೂ ಇಲ್ಲ. ಶರೀರ ಹಾಗೂ ಆಲೋಚನೆಗಳಲ್ಲಿ ಬರುವ ಬದಲಾವಣೆಯನ್ನು ಒಪ್ಪಿಕೊಳ್ಳಿ. ನಾವು ಹೇಗೆ ಬುದುಕುತ್ತೇವೆ ಅನ್ನೋದು ಮುಖ್ಯ. ಪ್ರೀತಿಯನ್ನು ಹಂಚಿ ಎಂದು ಪೋಸ್ಟ್ ಮಾಡಿದ್ದಾರೆ ಶ್ರುತಿ. ಕಮಲ್ ಹಾಸನ್ ಮಗಳು ಶ್ರುತಿ ಹಾಸನ್ ನಟನೆಯ ಜೊತೆಗೆ ಒಳ್ಳೆಯ ಗಾಯಕಿಯೂ ಹೌದು. ಅಪ್ಪನ ಸಿನಿಮಾಗೇ ಸಂಗೀತ ನಿರ್ದೇಶನ ಮಾಡಿದ್ದ ಶ್ರುತಿ ನಂತರದಲ್ಲಿ ಅಭಿನಯಕ್ಕೆ ಹೆಚ್ಚು ಒತ್ತು ಕೊಡಲಾರಂಭಿಸಿದ್ದರು. ಇಂದು ಇಂತಹ ಬಹುಮುಖ ಪ್ರತಿಭೆಯ ಹುಟ್ಟುಹಬ್ಬ. 35ನೇ ವಸಂತಕ್ಕೆ ಕಾಲಿಟ್ಟಿರುವ ನಟಿಗೆ ಅಭಿಮಾನಿಗಳು ಶುಭ ಕೋರುತ್ತಿದ್ದಾರೆ. ಶ್ರುತಿ ಹಾಸನ್ ಇತ್ತೀಚೆಗೆ ತೆರೆಕಂಡ ತೆಲುಗಿನ ಕ್ರ್ಯಾಕ್ ಚಿತ್ರದಲ್ಲಿ ರವಿ ತೇಜ ಅವರಿಗೆ ನಾಯಕಿಯಾಗಿ ನಟಿಸಿದ್ದಾರೆ. ಇನ್ನು ಹೊಂಬಾಳೆ ಫಿಲಂಸ್ ನಿರ್ಮಾಣ ಸಲಾರ್ನಲ್ಲಿ ಪ್ರಭಾಸ್ ಜೊತೆ ನಾಯಕಿಯಾಗಿ ಕಾಣಿಸಿಕೊಳ್ಳಲಿದ್ದಾರೆ. ಇಂದು ಸಲಾರ್ ಚಿತ್ರತಂಡ ಶ್ರುತಿ ಅವರ ಪೋಸ್ಟರ್ ಅನ್ನು ಹುಟ್ಟುಹಬ್ಬದ ಉಡುಗೊರೆಯಾಗಿ ನೀಡಿದೆ.